CELEX: 62009TN0069
Language: sk
Date: 2009-02-20 00:00:00
Title: Vec T-69/09: Žaloba podaná 20. februára 2009 – Provincie Groningen a Provincie Drenthe/Komisia

18.4.2009   
            
            
               SK
            
            
               Úradný vestník Európskej únie
            
            
               C 90/33
            
         Žaloba podaná 20. februára 2009 – Provincie Groningen a Provincie Drenthe/Komisia
   (Vec T-69/09)
   2009/C 90/51
   Jazyk konania: holandčina
   
      Účastníci konania
   
   
      Žalobkyne: Provincie Groningen (Groningen, Holandsko) a Provincie Drenthe (Assen, Holandsko) (v zastúpení: C. Dekker a E. Belhadj, advokáti)
   
      Žalovaná: Komisia Európskych spoločenstiev
   
      Návrhy žalobkýň
   
   
               —
            
            
               čiastočne zrušiť článok 2 rozhodnutia Komisie K(2008) 8355 z 11. decembra 2008 o znížení finančného príspevku poskytnutého z Európskeho fondu pre regionálny rozvoj, ktorý bol poskytnutý v rámci jednotného programového dokumentu o štrukturálnych zásahoch Spoločenstva v regióne Groninge-Drenthe, patriaceho do cieľa č.°2 – č.°97.07.13.003 – v zmysle rozhodnutia Komisie K(1997) 1362 z 26. mája 1997 v rozsahu, v akom sa prvé rozhodnutie vzťahuje na uskutočnenú paušálnu opravu vo výške 1 139 346,26 eur a vyčíslenie neoprávnených nákladov v celkovej výške 8 441 804 NLG, a v rozsahu, v akom sa vzťahuje aj na extrapolovanú opravu vo výške 5,76 %, ako aj na opravu vo výške 1 160 456 NLG v súvislosti s nerealizovaným vyhlásením zadávacieho konania na zákazky, ktorých hodnota je pod limitnou hodnotou uvedenou v smerniciach o zadávaní zákazok,
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   Po prvé žalobkyne namietajú porušenie článku 24 nariadenia č. 4253/88 (1), lebo Komisia z dôvodu zistených nezrovnalostí pristúpila k extrapolovanej oprave vo výške 5,76 % a z dôvodu nedodržania osobitných predpisov, ktoré upravujú projekty a programy, uskutočnila paušálnu opravu vo výške 2 %, hoci sa uvedené opravy nemôžu opierať o vyššie uvedený článok.
   Po druhé namietajú porušenie článkov 28 ES a 49 ES, lebo Komisia nerešpektovala, že zákazky, ktorých hodnota je pod limitnou hodnotou uvedenou v smerniciach 93/97/EHS (2), 93/38/EHS (3), 92/50/EHS (4) o zadávaní zákazok, musia spĺňať požiadavky ustanovení o voľnom pohybe tovaru a služieb len v tom prípade, že majú cezhraničný charakter.
   Po tretie žalobkyne namietajú porušenie zásady právnej istoty a zásady legitímnej dôvery, lebo Komisia konštatovala, že zákazky, ktorých hodnota je pod limitnou hodnotou uvedenou v smerniciach o zadávaní zákazok, môžu byť zadávané len podľa ustanovení o voľnom pohybe tovaru a služieb, hoci takáto požiadavka nebola pri vykonávaní jednotného programového dokumentu pre región Groningen-Drenthe patriaci pod cieľ 2 jasná.
   Po štvrté žalobkyne namietajú porušenie Zmluvy ES, najmä článku 211 ES, lebo Komisia kvôli údajnému nedodržaniu vnútroštátnych predpisov o projektoch uplatnila paušálne krátenie o 2 %, hoci k tomu nebola oprávnená.
   Po piate žalobkyne namietajú porušenie nariadení č. 4253/88 a 2064/97 (5), pretože na rozdiel od názoru Komisie povinnosti týkajúce sa správneho a kontrolného systému splnili.
   Po šieste žalobkyne namietajú porušenie zásady legitímnej dôvery, lebo Komisia vzbudila u nich odôvodnené očakávanie, že existujúci správny a kontrolný systém a iné druhy kontroly sú na splnenie povinností postačujúce.
   Po siedme žalobkyne namietajú porušenie nariadenia č. 4253/88, lebo Komisia neoprávnene zastáva názor, že projekt „Noord-Zuidroute“ nebol včas ukončený a že boli chyby v správnom a kontrolnom systéme a z tohto dôvodu sa pristúpilo k paušálnemu zníženiu vo výške 2 %.
   Po ôsme žalobkyne namietajú porušenie smernice 93/36/EHS (6), lebo Komisia neoprávnene zastáva názor, že v rámci projektu „Waterfabriek Noorder Dierenpark Emmen“ boli uzatvorené zmluvy o dodávkach membrán a riadiaceho systému, ktoré boli zadané bez verejného obstarávania v rozpore s ustanoveniami smernice 93/36/EHS, hoci v dotknutom prípade to smernica 93/36/EHS povoľuje.
   Po deviate žalobkyne namietajú porušenie smerníc 92/50/EHS a 93/36/EHS, lebo Komisia neoprávnene zastáva názor, že v rámci projektu „Waterfabriek Noorder Dierenpark Emmen“ bola uzatvorená zmluva o projektovej a rámcovej správe, ktorá bola uzatvorená bez verejného obstarávania v rozpore s ustanoveniami smernice 92/50/EHS, hoci táto zmluva je súčasťou realizácie stavby v zmysle smernice 93/37/EHS a nemusí byť zadávaná osobitne.
   Po desiate žalobkyne namietajú porušenie smernice 93/38/EHS, lebo Komisia neoprávnene zastáva názor, že v rámci projektu „Centraal Station Groningen“ bola uzatvorená zmluva o nájme ubytovacích jednotiek na dobu určitú, hoci sa poskytovanie ubytovania na dobu určitú považuje za „stavbu“ v zmysle smernice 93/98/EHS.
   Po jedenáste žalobkyne namietajú porušenie nariadenia č. 4253/88, lebo Komisia neoprávnene zastáva názor, že poskytnutie dotácie na technologické centrum „Noord-Niederland“ je v rozpore s jednotným programovým dokumentom.
   Na záver žalobkyne namietajú porušenie Zmluvy ES a nariadenia č. 4253/88, lebo Komisia pri zisťovaní celkovej miery pochybení neoprávnene zohľadnila aj zistenia v súvislosti s „Verbouwplan Martinihal Groningen“.
   
      (1)  Nariadenie Rady (EHS) č. 4253/88, ktorým sa vykonáva nariadenie č. 2052/88, pokiaľ ide na jednej strane o koordináciu pomocí z rozličných štrukturálnych fondov a na strane druhej o koordináciu týchto pomocí s činnosťami Európskej investičnej banky a ďalšími existujúcimi finančnými nástrojmi [neoficiálny preklad] (Ú. v. ES L 374, s. 1).
   
      (2)  Smernica Rady 93/37/EHS zo 14. júna 1993 o koordinácii postupov verejného obstarávania prác (Ú. v. ES L 199, s. 54; Mim. vyd. 06/002, s. 163).
   
      (3)  Smernica Rady 93/38/EHS zo 14. júna 1993, o koordinácii postupy verejného obstarávania subjektov pôsobiacich vo vodnom, energetickom, dopravnom a telekomunikačnom sektore (Ú. v. ES L 199, s. 84; Mim. vyd. 06/002, s. 194).
   
      (4)  Smernica Rady 92/50/EHS z 18. júna 1992 o koordinácii postupov verejného obstarávania služieb (Ú. v. ES L 209, s. 1; Mim. vyd. 06/001, s. 322).
   
      (5)  Nariadenie Komisie (ES) č. 2064/97 z 15. októbra 1997, ktorým sa ustanovujú podrobné pravidlá na vykonávanie nariadenia č. 4253/88, pokiaľ ide o finančnú kontrolu operácií spolufinancovaných štrukturálnymi fondmi zo strany členských štátov [neoficiálny preklad] (Ú. v. ES L 290, s. 1).
   
      (6)  Smernica Rady93/36/EHS zo 14. júna 1993 o koordinácii postupov verejného obstarávania dodania tovaru (Ú. v. ES L 199, s. 1; Mim. vyd. 06/002, s. 110).